שבועיים בלבד נותרו עד שהעונה הסדירה ב-NBA תצא לדרך ומשחקי ההכנה נמשכים בקצב גבוה. הלילה (בין שני לשלישי), התקיימו חמישה משחקים נוספים, אשר במרכזם עמדו צמד רוקיז - זאיון וויליאמסון ואר ג'יי בארט.
וויליאמסון סיפק שלושה דאנקים עוצמתיים ו-14 נקודות בסך הכל, לצד 7 ריבאונדים, 3 אסיסטים ו-3 חטיפות בבכורה שהסתיימה עם 109:133 מוחץ של ניו אורלינס באטלנטה. ג'רו הולידיי קלע 21, ברנדון אינגרם הוסיף 19. את ההוקס הוביל דיאנדרה במברי עם 16, בעוד טריי יאנג סיים עם 9 נקודות, 11 אסיסטים ו-8 איבודים.
במקרה של הניקס העסק היה צמוד הרבה יותר. ניו יורק שמטה פעמיים יתרון גדול, אבל יצאה מוושינגטון עם 99:104, כאשר הבכורה של הבחירה השלישית בדראפט, אר ג'יי בארט, הסתיימה עם 17 נקודות ו-7 ריבאונדים. מרקוס מוריס סיפק מספרים דומים וגם הורחק אחרי שהטיח את הכדור בראש של ג'סטין אנדרסון. 16 למוריץ ואגנר אצל המארחים.
מעבר לכך, מילווקי, בלי יאניס אנטטוקומפו, רשמה 112:122 בשיקגו בהובלת הלופזים - רובין עם 14 נקודות וברוק עם 13 נקודות. אורלנדו ניצחה בפעם השנייה, 91:115 מוחץ בדטרויט עם 25 נקודות של ג'סטין אנדרסון. קליבלנד טיילה ל-89:120 על סן לורנסו הארגנטינאית, כאשר ג'ורדן קלארקסון קלע 17 ואת המפסידים מוביל מיודענו, אסטבן באטיסטה, עם 20.